  Виталий Пронин Николай Вахрушев.«Удмурт дунне» газет арлы быдэ «Гурт адями» вожвылъяськон ортчытэ. Таяз учыре «Ӟеч сюлэм» номинациын вормиз Шаркан ёросысь Карсашур школаысь физкультурая урокъёсты нуись, тренер Николай Вахрушев. Солэн ӟеч ужамез пусъемын Удмуртиысь но Россиысь Правительствоослэн Данъян грамотаосынызы. Дышетэм пиналъёсыз шаермес данъяло Россиысь ӵошатсконъёсын. Юрттӥськись- Вордӥськи мон Шаркан ёросысь Гондырвай гуртысь  огшоры семьяын, - веранзэ мытэ Николай Вахрушев. - Анае но атае колхозын ужазы. Семьяын мон ньылетӥез пинал, шумес пыдэсэз. Пичи дыръям туж яратӥ чорыганы. Быдэс нуналъёсын ӵыпет дурын пукысал. Бадӟым сузэрелэн сиён но тымет дуре вайылэмез вань. Уг вунэтӥськы нырысь кутэм чукырнаме. Чќльы быдӟа чорыглы сокем шумпотӥ, мылкыды копак бугырскиз. Кутэм чорыгеным песянае шыд пӧзьтӥз. Туж ческыт потыса, сое ӟузьылӥ.Тодам вайисько на эшшо одӥг учырез. 1-тӥ классэ дышетскыны мынон азьын анай-атае мыным выль костюм басьтӥзы. Уд но оске, сое мертаны ӵыпет дуре васькытӥзы. Лумбыт чорыгаса пукемысьтым, тышкаськылэмзы ӧй вал. Угось маке ужано ке вал, мон сое одно ик лэсьтылӥ. Узыян-борыян вакытэз гинэ адӟемпотостэм карылӥ. Нуналаз 2-3 пол сике ветлылӥмы. Посудаме ӝог тырмытӥсько но тымет дуре бызисько.Гуртамы милям школа, нылпи сад ӧй вал. Покчи классын дыръямы артысь Карсашур гуртэ тодон-валан люканы ветлӥмы. Огпала сюресмы 3 иськем люкаськылӥз. Со школаез йылпумъяса, эшшо кыдёкегес ветлоно луиз - Балтач (Ниж-Кивары) школае. Сюресмы огпала гинэ 10 иськем люкаськылӥз. Тол но гужем пеймыт сик вамен потамы, толалтэзэ куасэн ветлӥмы. Солань-талань нискыласа ик, мугормес кыдатӥмы кадь. Пинал вакыт.Яратӥ лыдӟиськыны но, юн гажасько вал удмурт литератураез. Коть оскоды, коть уд, школаын дышетскыкум, библиотекаысь вань удмурт книгаосты лыдӟыса потӥ: «Лудӟи шур дурын» (Т. Архипов), «Гаян» (М. Коновалов), «Вуж Мултан» (М. Петров) но мукетъёссэ. Синмаськемын вал Татьяна Андреевна Турова дышетӥсьмылы. Зыл-зыл вераськись - куараез нылпи сюлме пыдло пыре. Клавдия Ананьевна Никитина ӟуч литературая урокъёссэ тунсыко ортчытъяз. Одӥг кылын вераса, Ниж-Кивар школа пыраклы сюлмам кылиз.Нимысьтыз шуныт кылъёс вераме потэ школаысь нырысетӥ тренеръёсылы: Геннадий Алексеевич Гущинлы но Герман Михайлович Соборовлы. Школаын дышетскон вакытам куасэн бызьылон мылкыдме бурдъяз Владимир Никитин. Балтач школаез ик йылпумъям пи џапак соку дуннелэн чемпионэз луиз. Милям со кадь кужмо луэммы потылӥз. Дышетӥсьёс но индылӥзы, спортэн эшъяськон улон сюресмес радъяны юрттоз шуыса.Ӵошатсконъёсы ветлӥ ке но, быдэс улонме спортэн герӟало шуыса, ноку ӧй малпалля, эшшо ке дышетӥсь луон сярысь. Ӟеч дышетски, ужрадъёсы мыло-кыдо пыриськи, пионер дружинаын, комсомол комитетын тырши, дышетӥсьёслэн нырысетӥ юрттӥсьсы вал. Урокъёсысь пегась, лякыттэм, урод дышетскись пиналъёс доры гуртазы ветлылӥмы, кенешылӥмы. Мынам водитель но луэме, инметӥ но лобаме потэ вал. Нош семьяысь пичиез пинал вал бере, анай-атае бордысь кошкыны ӧй дырты.Армие - 8 толэзьлы- Школа бере нокытчы дышетскыны ӧй пыры - нырысь ик армие ветлоно кариськи. Дышетӥсьёслэн индылэмзы улонын зэмаз. Спортэн эшъяськемелы луыса армиын 8 толэзь сяна служить карыса ӧй вутты. Шеди вал Челябинскысь танковой училищее. Одӥг курсант интые куасэн бызьылыны куризы. Косэмын - быдэстэмын. Со ӵошатсконын мон ваньзэ азьпалтӥ. Монэ ушъязы но спортъя ротае кутӥзы.Бызьылыны пӧрмытэм-ме адӟыса, монэ соку ик вордскем гуртам, куасъёслы шуыса, отпуске лэзизы. Куас но бодыос басьтӥ шаерысьтымы нимо-дано спортсменмылэсь Галина Кулаковалэсь. Со дырысен ик бадӟым  спортэ сюрес лёги. Армиысен ик быдэстӥ спортъя мастере кандидатлэсь куронзэ. Часте кыльыны куро вал, но мон вордскем палъёсам бертӥ.Отӥяз дышетскыны пыри Чайковский городысь физкультурая  институтэ. Дышетскыкум ик институтлэн но улослэн сборноязы кутӥзы. Спортъя ӵошатсконъёсы ветлон сяменым, быдэс странамес котыръяй. Куасэн бызьылэм сяна, каратэя но боксъя секциосы ветлӥ. Выль удыс- Институтэз йылпумъяме бере монэ Чайковский городэ кыльыны куро вал, мон  Удмуртиез бырйи. Ужаны интыяськи Шаркан ёросысь Карсашурысь соку гинэ усьтӥськем школае. Со вал 1992-тӥ арын. Табере 25-тӥ арзэ отын тыршисько. Со дырысен трос секытэз но, капчиез но тырмыт люкаськиз. Школа усьтӥзы азьвыл контора интые, нокыӵе спортзалмы ӧй вал. Соин ик физкультурая урокъёсмы но тренировкаосмы, куазь шоры учкытэк, школа азбарын ортчылӥзы. Куас сюрес лэсьтыны юрттылӥзы бадӟым классъёсын дышетскись пиналъёс.Ӵошатсконъёс котьку но шутэтскон нуналъёсы ортчыло. Команда люкам сяна, ӵошатсконэ мыныны техника но аслым ик утчано луылӥз. Али со котькуд школаын автобусъёс вань, нош соку колхоз автобусъёсын ветлылӥмы. Ӵем дыръя аслам машинаеным но нуллылӥ. Шарканын ортчись ӵошатсконъёсы 2-3 рейс лэсьтылэме но вань. Воткае, Ижевске, Чайковские но аслам машинаеным ветлылӥмы. Ма, соку вань тренеръёс озьы лэсьтылӥзы.Ужаны кутскон аръёсме уг вунэтӥськы. Соку монэ куд-огез шузи но шуылӥз. Кузпалэлы тау карисько, одӥг пол но урод кыл верамез, пыкылэмез ӧвӧл. Коньдонлы ёрмон аръёсы тросгес картошка мерттылӥмы. Сое вузаса поттэм коньдонэн школалы инвентарь басьяй. Куасъёс гинэ 50 куз басьтӥ, дыр. Ма со аръёсты веранэз, та вакытэ но арлы быдэ 15-20 сюрс манетме школае кельтӥсько. Куасъёс ӝоггес мед нуозы шуыса, ӟеч мазьёс басьтоно. Пиналъёс вормо ке, мынам но мылкыды бурдъяське. Выпускникъёсмылы но тау карисько, быгатэмзыя соос но спортъя школамылы юртто.Нимысьтыз тау кареме потэ шаерысьтымы но ёросысь кивалтӥсьёслы. Соос юрттэмъя 2013-тӥ арын школамы борды выль спортзал кылдӥз, стадионмылэн бызьылон сюресэз - 230 метрез - асфальтэн шобыртэмын. Спортэн эшъяськисьёс табере быдэс ар ӵоже роликен но питрано куасъёс вылын мугорзэс кыдатыны быгато. Туж шумпотӥмы «Буран» машиналы. Стадионэтӥ бызьылыны мылкыд карисьёс понна сюресъёсмы югдытӥсько.Нылпиослэсь золгес гуртысь арлыдоос шумпотӥзы. Гуртысь пенсионеръёс куасэн нискылало, туп ӵыжало, фин амалъя ветло. Спортзалын но омыр ӟырдыт луылэ. Вань мылкыд карисьёс татын волейболэн но баскетболэн шудыны быгато. Ӵем дыръя куное вуыло артысь муниципал кылдытэтъёсысь командаос но. Школаысь спортзалын ӵукнаысен бер ӝытозь кин ке но мугорзэ кыдатэ.Будэтэм пиналъёс- Данъяськыны быга-тӥсько: 25 ар ӵоже ужатозям, кыдатӥ спортъя мастеръёсты - 2 муртэ, спортъя мастере кандидатъёсты - 8-сэ. Тужгес данъяськисько Алёна Перевозчиковаен но Максим Вахрушевен. Алёна луиз биатлонъя но куасэн бызьылонъя мастер, биатлонъя Россилэн чемпионэз. Алигес Ижысь А. Демидов нимо спорткомплексын «Ижысь куас сюрес - 2017» ӵошатскон дыръя 10 иськемез котькинлэсь ӝог ортчиз но машина утӥз. Тодмо спортсменэн М. Вылегжанинэн но пиналъёсын.Тол амалъёсын эшъяськем сяна, дышетэм пиналъёсы гужем ӵошатсконъёсын но вылӥ лыдпусъёс возьмато. Ӝог вамышъясь Максим Вахрушев кылем арын Россилэн чемпионатаз 3-тӥ инты басьтӥз, нош Россиысь студентъёслэн Смоленскын ортчем универсиадаязы 2-тӥ интыозь ӝутскыны быгатӥз.Та вакытэ школаямы 69 пинал дышетске. Арысь аре кулэсмо кужмо но таза пиналъёс. 9 классъем школамес йылпумъяса, тросэз пиналъёс дышетсконзэс Шарканын азинто. Шумпотћсько, спортэн эшъяськонзэс но уг аналто. Азьлань мынӥськомы, ӝожтӥськыса улыны дырмы ӧвӧл. Озьыен, кошкемъёссэ мукетъёсыз воштозы.Тросэз пиналъёсы быдэстӥзы нырысетӥ разрядлэсь куронъёссэ. Ёросамы ортчылӥсь тол но гужем нылпи шудонъёсын Карсашурысь командамы нырысетӥ интыез возе, тужгес кужмо спортсменъёсмы элькун ӵошатсконъёсы пырисько. Эшшо но золгес шумпотӥсько, дышетэм пиналъёсы тренерлэсь ужзэ быръё ке. Тросэныз выпускникъёсын туннэ но эшъяськиськомы. Армие-а мыно, сюан-а ортчыто, пиналзы-а вордске - монэ доразы ӧтё. Сое-а бадӟым шумпотонэн уд лыдъя! Ас вакытаз ачим но гуртысь спортсменъёслэн тол но гужем ӵошатсконъёсазы трос аръёс ӵоже пыриськылэмын, табере ёрос командаез люканы юрттӥсько.Ужтэк пукон - висён- Школае вуыса, егит нылашлы синмаськи, со но Карсашуре ужаны лыктэмын вал, - веранзэ азьланьтэ Николай Васильевич. - Кузпалы Ирина Юрьевна та вие директорлэн воспитательной ужъя воштӥсез луэ. 2 нылпимы - пи но ныл. Максим мынам сюрестӥм вамыштӥз, спортэн эшъяське. Удмурт кун университетысь мугорез кыдатон культурая но спортъя факультетэз йылпумъяса, Шаркан черкогуртысь спортъя школаын тренер луыса ужаны кутскиз вал. Одӥг ар ортчиз но, армие басьтӥзы. Та вакытэ Ленинград улосын службазэ ортче. Кутӥзы спортъя инструкторе, сюрслэсь ятыр солдатъёс понна ӵошатсконъёс радъя, ӵукналы быдэ зарядка ортчытэ, офицеръёслэсь спортъя норматив быдэстэмзэс эскере. Шумпотӥсько, службаез но мынам кадь ик ортче шуыса. Ульяна нылмы Шаркан школаысь 11-тӥ классын дышетске. Таиз егоза кадьгес: котькытчы вуттӥськемез потэ, котьма уж борды басьтӥське, спортъя ӵошатсконъёсы пыриськылэ, фотоаппаратэн но диктофонэн эшъяське, журналист луон сярысь но малпаське. Маке борды кутске - ваньзэ пӧрмытэ, нош кыӵе сюрес быръёз, улон возьматоз ни. СемьяенызПичи дырысеным чорыганы яратӥсько бере, али но со «висёнэлэсь» ӧй люкиськы. Шутэтскон нунал кемдэ ке, сюлмы инкуазе куриське. Шур дурын шутэтскисько, улон сярысь малпаськисько. Карсашурын 8 ӵыпетмы, одӥгезлэн кузёез мон. Луонлык шедьыку, гуртлэсь палэнэгес - Кам шуре - ветлӥськомы. Семьямылэн яратоно сиёнэз - гурын пыжем карп. Яратӥсько губияны, сад-бакча котырын берганы. Одӥг кылын вераса, ужтэк пукыны дышемын ӧвӧл, сотэк киосы-пыдъёсы висьыны кутско.Зэмос удмурт воргорон Шутэтске чорыгаса.- Калык пӧлын асме востэм возьыны вырисько, соин кыӵе ке вожвылъяськонын вормо шуыса, ноку ӧй малпалля вал. Кузпалы киям «Удмурт дунне» газетэз сётӥз но шуэ: «Лыдӟы ай та газетэз». Мон бергатӥ-бергатӥ киям, номырзэ но сокем ӧй адӟы кадь. Нош кузпалы ватса, умойгес, пе, учкы. Эшшо одӥг пол газет бамъёстӥ ортчи, соку гинэ тодмо туспуктэмез синйылтӥ. Гожтэмзэ лыдӟеме бере пушкы тыриз: семьяе мыным кузьым лэсьтыны малпам вордскем нуналэлы. Ульяна нылы мон сярысь гожтэм но газетын радъям вожвылъяськонэ ыстэм. Лушкем малпанзы монэ шумпоттӥз. Кӧня ке дыр ортчыса, школаын ӵаш-ш! вазьыны кутскиз, нылпиос но дышетӥсьёс мон понна куара сёто вылэм, соос борды гурт калык итӥськиз, артысь гуртъёсын улӥсьёслэн но бере кылемзы ӧз поты. Отӥяз эшшо но пӧсь луиз: быдэс ёросысь спортсменъёс, дышетӥсьёс, огшоры адямиос мон понна дурбасьтӥзы.Кӧня ке дыр ортчыса, кузпалы нош ик газет мыче, таяз учыре йылпумъянъёс гожтэмын, мон - вормись!!! Букваос син улысьтым пегӟизы, сюлмы гадьысьтым потымон жугиське, зэм-а та, уйвӧт-а? Аслым ачим уг оскиськы, мон понна 1 сюрс 24 адями куаразэ сётэм! Таин гинэ учыр ӧз йылпумъяськы. Гуртамы вуылӥзы «Мынам Удмуртие» телерадиокомпаниын ужасьёс. «Иворъёс» но «Светӥ дорын куноын» передачаосын монэ возьматӥзы. «Удмурт дуннеос», Ижевске ӧтьыса, калык пӧлын сӥлы каризы, удмурт дэрем кузьмазы. Табере мон зэмос удмурт воргорон, таӵе чебер туала дэрем дӥсяса, возьыт уз луы ни удмурт ӝытъёсы но мукет ужрадъёсы потаны.Асме туж шудо адямиен лыдъясько. Котырам валась но гажась адямиос: кузпалы, нылы, пие, анае Нина Тихоновна, ӵош ужась эшъёсы, школаысь нылпиос, бускельёс. Тау кареме потэ ваньзылы, кин мон понна куаразэ сётӥз, дунъясь но данъясь адямиослы. Нимысьтыз шуныт кылъёс газетын ужасьёслы гурт адямиосты ӝутэмзы но данъямзы понна. Адӟем карымон адямиос котькуд гуртын вань, соосты но дунъясьёс мед луысалзы.Ульяна Вахрушева, Ксения Вахрушева  